ભારત સરકારે દેશના પશુઓને ઇસ્લામિક દેશમાં મોકલવાનો નિર્ણય કર્યો છે. જેમાં પ્રથમ તબક્કે શનિવારે પ્રથમ પશુઓનો જથ્થો નાગપુર એરપોર્ટથી વિદેશ મોકલવાનો નિર્ણય લેવાયો છે. જે કાર્યક્રમમાં મહારાષ્ટ્રના મુખ્યમંત્રી તથા મંત્રી નીતિન ગડકરી ઉપસ્થિત રહેવાના છે. સરકારના આ નિર્ણય સામે જીવદયા પ્રેમીઓમાં ભારે રોષ જોવા મળ્યો હતો. ત્યારે બનાસકાંઠાના ડીસા ખાતે જિલ્લાના જીવદયાપ્રેમીઓ તથા અહિંસાપ્રેમી સંઘ દ્વારા સરકારના નિર્ણયનો વિરોધ નોંધાવ્યો હતો. જિલ્લાના જીવદયાપ્રેમીઓ તથા અહિંસાપ્રેમી સંઘ શુક્રવારે બગીચા સર્કલ પાસ એકત્રિત થયા હતા. અને બાદમાં નાયબ કલેકટર કચેરી ખાતે આવેદન પત્ર પાઠવ્યુ હતું. આવેદનપત્રમાં જણાવ્યું હતું કે સરકારે એક લાખ જેટલા પશુધનને આવતા ત્રણ માસ દરમિયાન ઇસ્લામિક દેશમાં મોકલવાનો નિર્ણય કર્યો છે તેના કારણે જીવદયાપ્રેમીઓની અત્યંત લાગણીઓ દુભાઈ છે. ભાજપ સરકારે ચૂંટણી દરમિયાન પિંકરીલોએશનની વાતો કરી પશુઓની કતલ બંધ કરાવવાની ખાતરી આપી હતી. પરંતુ હવે સરકારે ક્રૂર નિર્ણય કર્યો છે. તે અત્યંત દુઃખની બાબત છે.